ང་ལ་མཚོན་ན།ཕ་ཡུལ་དང་ཁ་ཐག་ཇི་ལྟར་རིང་ན་དེ་ལྟར་ཕ་ཡུལ་གྱིས་བསྐྲུན་པའི་བག་ཆགས་དང་སེམས་ཁམས་འདི་ཇེ་གསལ་རེད་ལ།ཕ་ཡུལ་གྱིས་བཞག་པའི་བརྩེ་དུང་འདི་ཇེ་ཟབ་ཀྱང་རེད།མདོར་ན་ཕ་ཡུལ་ནི་བྲིས་ན་ཚར་རྒྱུ་མེད་པའི་རི་མོ་ཞིག་དང་ཨ་ན་མ་ན་རེད།དེ་ནས་ང་གསར་རྩོམ་གྱི་ལམ་ལ་ཞུགས་པ་ནི་འཚོ་བ་ཁོ་ནའི་དམིགས་ཡུལ་གང་ཡང་མེད་ལ།ད་ལྟའི་ངའི་སློབ་སྦྱོང་གི་གནས་ཚད་དང་ལོ་ནའི་བབ།ཉམས་མྱོང་སོགས་ཕྱོགས་གང་ལའང་བསམས་ན།རིག་གནས་འཚོ་བའི་དགོས་མཁོ་སྐོང་ཐུབ་པའི་ཚད་ལ་ཐོན་ཡོད་མ་རེད།གཙོ་བོ་ང་རང་གི་དགའ་ཕྱོགས་ལ་དམ་འཛིན་དང་རྒྱུན་སྐྱོང་བྱས་པ་ཙམ་ཡིན།ང་ལ་མཚོན་ན་དགའ་ཕྱོགས་ཐོག་ཏུ་གོམ་པ་གཅིག་རེ་སྤོ་ཐུབ་ན།བདེ་སྣང་གི་ཚོར་བ་བསམ་གྱིས་མི་ཁྱབ་པ་རེ་བསྐྲུན་ཡོང་གི་འདུགསྤྱིར་ན་མི་སུ་དང་སུ་ཡིན་རུང་བདེ་སྐྱིད་འཚོལ་སྟངས་ཀྱི་ཐབས་ལམ་དང་ངོས་འཛིན་མི་འདྲ་བ་མ་གཏོགས།མི་ཚེ་འདིར་བདེ་སྐྱིད་འདོད་ཀྱི་ཡོད་པ་གཅིག་མཚུངས་རེད་སྙམ།གང་ལྟར་ངའི་མི་ཚེའི་བདེ་སྐྱིད་ནི་དགའ་ཕྱོགས་ལ་འཕེལ་འགྲོ་བ་དང་མངོན་གྱུར་ཆུང་ཆུང་རེ་འབྱུང་རྒྱུ་དེ་རེད།མཐའ་དོན་ཁྱོད་ཀྱིས་ང་དང་ངའི་དགའ་ཕྱོགས་ལ་རྒྱུས་ལོན་དང་བཅར་འདྲི་བྱས་པར་བཀའ་དྲིན་ཆེ།